### Beslutninger

Fremsendes til Børn og Unge-udvalget til behandling i henhold til beslutning i byrådets møde den 20. marts 2024.

###

Alt for lange skoledage og mange lektier er desværre en del af mange unges hverdag. I Børne- og ungebyrådet ønsker vi at gøre unges hverdag mindre præget af uinteressante og lange skoledage. Vi tror på, at hvis man får ændret dette, så får vi en ung generation som ikke kedes af deres skolegang, men som aktivt opsøger nye muligheder for læring, personlig udvikling og dannelse. Hvis unge stopper med at knytte det at gå i skole til det at kede sig, så er vi sikre på, at unges skoledag vil forbedres markant.

Vi vil gerne sætte et konkret initiativ i gang ved, at skolerne i [adresse] skal opfordres til at melde sig til en forsøgsordning, hvor de kan få hjælp til at arbejde med skoledagen i praksis. Vi er klar over, at vi ikke kan diktere, hvordan skolerne tilrettelægger deres skoledag. Derfor ønsker vi også at fremstille en plakat med “Børne- og ungebyrådets 10 råd til en bedre skoledag”, som skal hænge rundt på skolerne, så der er mulighed for både lærere og elever at se og diskutere plakaten. Vi tror, at det vil hjælpe med at få rådene til at leve i praksis, at eleverne kender til dem og kan minde deres lærere om dem. Vi oplever, at der på nuværende tidspunkt slet ikke er plads til at tale om elevernes oplevelse af skoledagen, og vi vil med plakaten gerne åbne for den snak på de aarhusianske skoler.

Vi er overbeviste om, at mange elever vil kunne rykke sig både fagligt og socialt ved at skabe kortere, optimerede skoledage med mere tid til fritid. Det er det, vi vil skabe med dette forslag.

Børne- og ungebyrådet foreslår at:

1. Byrådet sætter 25.000 kr. af til kommunikation af de 10 gode råd til alle skoler i form af produktion og distribution af plakater.

2. Byrådet giver sin støtte til plakaten, og står som medunderskriver på den.

3. Der igangsættes en forsøgsordning, som skoler opfordres til at melde sig til, hvor de får hjælp til at nå i mål med rådene.

For at få plakaten ud at leve, har vi brug for en grafiker til at lave et fedt design og få plakaten trykt, og vi har brug for hjælp til at få den distribueret ud til skolerne. Vi synes, at alle skoler skal have tilsendt 3-4 plakater, så de kan hænge både på lærerværelset til inspiration til lærerne, men også ude på gangene, så eleverne kan se dem. Vi tror også, at en sådan plakat ud over at skabe fokus på budskabet, vil øge kendskabet til Børne- og ungebyrådet, noget som vi synes er utrolig vigtigt, da vi på nuværende tidspunkt ikke oplever, at der er nok unge, der ved, hvad vi laver. Når plakaterne sendes ud, skal der sendes et brev med, som fortæller om, hvad tanken med plakaten er, og som giver konkrete ideer til, hvordan man kan arbejde med indholdet. Der kan også være nogle ideer til, hvordan man konkret kan arbejde med de enkelte punkter på plakaten i klasserummet. Vi ved, at mange af punkterne på plakaten er noget som lærerne nok godt ved, men vi mener også, at det en gang i mellem er i orden at få en påmindelse om, at det ikke går godt nok. Derfor skal der også sendes et brev specifikt til elevrådene, hvor vi opfordrer dem til at arbejde med plakaten i deres arbejde.

Det er vigtigt, at plakaten kommer til at skabe konkrete ændringer og ikke bare ender som spild. Derfor foreslår vi at igangsætte en forsøgsordning, hvor skoler har mulighed for at melde sig til aktivt at arbejde med rådene. Vi foreslår, at skolerne nedsætter en arbejdsgruppe bestående af lærere og elever, som arbejder sammen om at implementere rådene til en bedre skoledag på skolen. Vi foreslår, at elever og lærere i arbejdsgrupperne inviteres til en række temamøder, hvor de får input til deres arbejde fra eksperter, og hvor de kan udveksle erfaringer og gode ideer. Efter forsøgsperioden er det vigtigt, at der bliver evalueret med både eleverne og lærerne, så de kan fortælle om deres oplevelser med at arbejde ekstra aktivt med rådene, og man derved forhåbentlig kan bruge det til at få sat flere skoler i gang med det gode arbejde.

Vi anerkender den store betydning, byrådet har, og derfor tror vi, at det vil give plakaten mere gennemslagskraft, hvis vi kan trykke på den, at byrådet støtter op om rådene.

Teksten til plakaten er:

Børne- og ungebyrådets ti gode råd til en bedre skoledag

1. Eleverne skal have tid til et liv uden for skolen

Det er vigtigt at give tid til både sociale aktiviteter og afslapning, så eleverne kan udvikle sig, dyrke de ting, som de finder spændende og have mulighed for at få ro.

2. Brug forskellige måder at undervise på

Ensartet undervisning virker demotiverende for unge. Ikke alle lærer bedst på den samme måde, og ikke alle er lige hurtige. For nogle vil en opgave tage 12 minutter, mens samme opgaver for andre kan tage 2 timer. Tænk både dette og forskellige aktive undervisningsformer ind, når du planlægger timer.

3. Giv ikke lektier ‘bare fordi’

Lektier skal ikke gives for at disciplinere og øge ansvarligheden.

Forskning viser nemlig, at det ikke er den reelle virkning, men at det i stedet virker demotiverende på eleverne.

4. Glem ikke det sociale

Skolen er til for at forberede unge på et liv i samfundet og ikke kun på videre uddannelse. Derfor må det sociale i klassen aldrig glemmes, og bør prioriteres højt.

5. Elever er forskellige

Alle elever skal have mulighed for at blive fagligt udfordrede. Der skal dog også sørges for at ingen falder for langt bagud.

6. Giv lektier på forskellige måder.

Ikke alt behøver at være en ‘gå hjem og lav det her'-opgave. ‘Gå hjem og tænk over det her’-opgaver virker i bestemte sammenhænge lige så godt og hverken stresser eller demotiverer de unge.

7. Mere medbestemmelse i klasselokalet

Inddrag eleverne i undervisningsvalg. For eksempel hvis klassen skal læse en roman, så giv dem medbestemmelse om hvilken roman, de skal læse.

8. Lærere skal koordinere lektier og afleveringer på tværs af fagene

Når lærere vil give større opgaver eller lektier for til en klasse, skal de koordinere med klassens resterende lærere, så eleverne ikke bliver for pressede over, at de skal lave mange opgaver på samme tid.

9. Skab pusterum

Eleverne har brug for flere små pauser i undervisningen, så de kan holde deres koncentration og få mere ud af timerne.

10. En hjælpende opstart.

Det giver god mening for eleverne at starte på opgaver og afleveringer i skoletiden, så man kan få hjælp til opstart, og arbejdet vil føles nemmere at komme igennem.